અઢી કલાકની આ ફિલ્મનો લગભગ પહેલો આખો કલાક બધાં કૅરૅક્ટરની ઓળખ-પરેડમાં જ જતો રહે છે. હીરો કેવો દમદાર છે, વિલન કેવો ખૂનખાર છે, ગુરુજી કેવા મહાન છે, હિરોઇન કેવી ફટાકડી છે... આ બધી મનોહર કહાનિયાંની માંડણીમાં મૂળ વાર્તા શરૂ જ થતી નથી. રોહિતભાઉએ સ્ટોરીની ક્રેડિટ પોતે લીધી છે. એ સ્ટોરીના નામે તેમણે આમ આદમી પાર્ટી અને અણ્ણા હઝારેને લીધા અને તેમની સામે વિલન તરીકે આસારામ બાપુ, સત્યસાંઈ બાબા અને નર્મિલબાબાનું કૉમ્બિનેશન કરીને એક બાબા બનાવ્યા. પછી બન્નેને ભિડાવી દીધા અને એની ઉપર બ્લૅક મની ભભરાવી દીધા.